Kristian Pihl Lorentzen (V), 2011-12-13:
Jamen jeg kan da fuldstændig bekræfte, at det var den tidligere regering, der bestilte Atkinsrapporten, og at den skulle udfærdiges af Europas mest førende jernbaneeksperter.
Men ikke desto mindre synes jeg, at der er en række tvivlsomme punkter i den rapport, som man må være meget skeptisk over for, og så er der siden sket det bremseuheld, som betyder, at man må være skeptisk over for IC4.
Og jeg kan da give ministeren tilsagn om, at Venstre meget gerne deltager i hele oprydningsarbejdet efter IC4 – det må være et fælles ansvar på tværs af partierne.
Jeg vil godt lige stille et spørgsmål, der relaterer sig til det beslutningsforslag, vi er her for at diskutere.
Finder ministeren det ikke nyttigt, at vi tager de gode delelementer, vi har, deriblandt elektrificeringsanalysen, og får dem set i sammenhæng og får lavet en masterplan for, hvad vi er nødt til at gøre på kort sigt, og hvad det er fornuftigt at træffe beslutninger på langt sigt for?
Jeg har lige fået et svar fra transportministeren om scenariet, hvis det bliver sådan, at IC4 kører af sporet og må sælges eller afhændes på anden vis, nemlig at så vil det samlede tab være godt og vel 3 mia. kr.
Det vil sige, at hvis man ser det over en 30-årig periode, er det en afskrivning på omkring 100 mio. kr. om året.
Det er jo så det, vi skal holde op imod, om danskerne muligvis skal plages med nogle upålidelige og ukomfortable tog i mange år, i øvrigt nogle, der bruger langt mere dieselolie pr. passagerkilometer, end IC3 gør.
Det harmonerer ikke helt med regeringens grønne politik, men det kommer vi forhåbentlig til at diskutere mere, og jeg forstår, at også Socialdemokraterne er villige til at indgå i en sådan oprydning.
Jeg vil gerne spørge hr. Rasmus Prehn helt konkret, om ikke han er enig i, at der er brug for at aflaste DSB med hensyn til den fortvivlede materielsituation.
Og der er jo kommet et forslag fra bl.a. Nordjylland om, at nordjyderne gerne selv vil have udliciteret togdriften mellem Aarhus og Frederikshavn.
Er det et forslag, som hr. Rasmus Prehn støtter, for det kunne eventuelt være med til at aflaste DSB i deres fortvivlede materielsituation?
Med dette beslutningsforslag, B 12, foreslår Dansk Folkeparti, at regeringen nedsætter et udvalg vedrørende den danske jernbanes udvikling.
Målet er, at udvalget kommer med konkrete anbefalinger til en forbedring af banetrafikken på kort og på lang sigt.
Jeg er sikker på, at vi på tværs af Tingets partier er enige om, at der frem mod 2030 skal satses på en markant stigning i antallet af passagerer i togene, men her er der tale om en gigantisk udfordring, specielt hvis man, som det har været fremme, går efter en fordobling af passagertallet, og det er ikke mindst, fordi der nu og i det kommende år vil være rigtig mange bolde, man vil skulle have i luften i forbindelse med jernbanen.
Lad mig for det første nævne den aktuelle alvorlige mangel på pålideligt og moderne togmateriel i kølvandet på den utålelige IC4-føljeton.
Der er behov for at få taget endelig stilling til IC4-togene: Kan de i det hele taget løse opgaven?
Det er der fortsat stærk tvivl om.
For det andet er en af de andre bolde, vi har i luften, ønsket om at få elektrificeret vores hovedstrækninger, startende med strækningen Esbjerg-Lunderskov, og det er selvfølgelig også noget, hvor der skal træffes beslutninger på kort sigt.
Det er vi i Venstre glade for.
For det tredje er der udrulningen af det gigantiske signalprojekt på alle statslige banestrækninger i Danmark i de kommende 10 år.
Det er også en meget stor udfordring, der spiller ind på, hvordan vi har mulighed for at udvikle jernbanen. For det fjerde er der udfordringen med at få effektiviseret den statsejede virksomhed DSB.
Der er behov for at øge produktiviteten i DSB.
Vi har her en rapport, hvis klare konklusion er, at der er et potentiale på mere end 1 mia. kr. om året at hente i DSB, og det er jo penge, der kunne bruges langt bedre til fremadrettede investeringer i jernbanen.
Fra Venstres side lægger vi ikke skjul på, at vi foretrækker en model, hvor man går i retning af et rent snit i form af DSB som et aktieselskab. For det femte har man EU's transportkorridorer, og dem kan vi ikke se bort fra.
Vi er en del af Europa.
Vi skal sørge for, at de danske jernbanekorridorer passer ind i det europæiske system, at der er interoperabilitet.
Vi skal sørge for, at der er rammer for den fremtidige konkurrence på banen, jævnfør EU-reglerne.
Der har vi jo gode erfaringer med Arriva, der kører på de midt- og vestjyske jernbaner, og der vil givetvis komme mere konkurrenceudsættelse på de danske baner.
Så der er altså god grund til at sikre et samlet overblik, at se tingene i sammenhæng, og det mener vi at et udvalgsarbejde som det her foreslåede kan bidrage til.
Det skal ikke være en syltekrukke, det skal ikke være en snakkeklub, for der er brug for konkret handling.
Det, Venstre mener der er brug for, er en masterplan for jernbanen, hvor vi får klarlagt: Hvad skal vi have besluttet her og nu allerede i 2012?
Hvilke beslutninger er der behov for at træffe om pejlemærker for jernbanen inden for en horisont på 5, 10, 30 år?